作者:權德輿
標題:雜興五首
內容:叢鬢愁眉時勢新，初笄絕代北方人。一顰一笑千金重，肯似成都夜失身。乍聽絲聲似竹聲，又疑丹穴九雛驚。金波露洗淨於晝，寂寞不堪深夜情。琥珀尊開月映簾，調弦理曲指纖纖。含羞斂態勸君住，更奏新聲刮骨鹽。乳燕雙飛鶯亂啼，百花如繡照深閨。新妝對鏡知無比，微笑時時出瓠犀。巫山雲雨洛川神，珠襻香腰穩稱身。惆悵妝成君不見，含情起立問傍人。